Урыстәыла Амилаҭтә филармониатә оркестр, Аҳәынҭқаррратә камертә оркестр "Виртуозы Москвы" асахьаркыратә напхгаҩы, адирижиор хада Владимир Спиваков диижьҭеи 75 шықәса ҵит. Уи иконцерт Аԥсны имҩаԥызгахьоу амузыкаҭҵааҩы Есма Џьниаԥҳа арадио Sputnik аҟны уи лгәалалыршәеит.
Искандер ихьӡ зху Аурыс ҳәынҭқарратә драматә театр актиор, арежиссиор Џьамбул Жорданиа арадио Sputnik аефир аҟны иазгәеиҭеит Чехов ихьӡ зху Москватәи асахьаркыратә театр Аԥсны агастрольқәа ҳҟазаразы ихҭыс дууп ҳәа.
Арҭ амшқәа рзы 30 шықәса ҵуеит Гагра ақалақь, акинотеатр аҿаԥхьа имҩаԥгаз амлашьратә акциа аахижьҭеи. 1989 шықәсазы Қырҭтәыла Аԥсны имҩаԥнагоз азакәандаратә политика аҿагыларазы Гагреи, Гәдоуҭеи, Пицундеи, Тҟәарчали млашьра итәеит аԥсуа милаҭ-хақәиҭратә қәԥара алахәцәа гәыԥҩыла. 12 мшы Гагра ақалақь акинотеатр аҿаԥхьа еиҿкааз амлашьра иалахәыз, Леон иорден занашьоу Ремиз Цкәуа арадио Sputnik аефир аҟны еиҭеиҳәеит уи акциала СССР Иреиҳаӡоу Аилак адепутатцәа ишыддырбаз ҳмилаҭ рыԥсадгьыл аҟны рзинқәа шыԥкыз.
Арҭ амшқәа рзы Гагра араион Лӡаа ақыҭа азааигәара амшын аҟны амашәыр иақәшәаз ҩыџьа Узбекистан атәылауаа рыԥсы еиқәырхан. Уи рылшеит Аԥсны Аҭагылазаашьа ҷыдақәа рминистрра иатәу, зышәагаа маҷу аӷбақәа хылаԥшра рызҭо аҳәынҭқарратә инспекциа алеитенант Никита Габниа иҩызцәеи иареи. Арадио Sputnik Аԥсны аефир аҟны Никита Габниа еиҭеиҳәеит амшын иагоз ауаа шеиқәдырхаз.